Amom Mandel

Amom Mandel Lins Filho (Recife, 2001eko urtarrilaren 2a) brasildar enpresaburu, aktibista eta politikaria da, Cidadania alderdiko kidea. 2021etik 2023ra, Manausko zinegotzi gisa aritu zen, eta 2022an, 21 urte zituela, Amazonasko diputatu federal hautatu zuten. Brasilgo lehen diputatu federal autista ezaguna da.

 Bizitza 
Amom Mandel Recifen jaio zen, Pernambuco estatuan, 2001eko urtarrilaren 2an, Elza Vitória de Sá Peixoto Pereira de Mello magistratuaren eta Amom Mandel Lins unibertsitateko irakasle eta zerga-auditorearen semea. Mário Manoel Coelho de Mello, Brasiliako Gobernuari Laguntzeko Estatu idazkari ohia eta Amazonas estatuko Kontuen Auzitegiko aholkularia, bere amaren bigarren senarra da. Bost urte zituela, Manausera joan zen familiarekin, eta ordutik han bizi da.

Zuzenbidea ikasi zuen Amazonasko Unibertsitate Federalean eta Kudeaketa Publikoa Estácio de Sá unibertsitatean. 2020rako, bi enpresa zituen jada, aparkaleku bat eta teknologia enpresa bat.

Boluntariotza-lanaren aldekoa da, eta jarduera mota hau herrialdean zabaltzearen alde egiten du. 2019az geroztik Nazio Batuen boluntarioen taldeko kidea da. 2015az geroztik, Wikimedia Fundazioko proiektuetan parte hartzen du.

12 urte zituenetik aritu da aktibismo taldeetan, eta 19 urterekin sartu zen lehen aldiz alderdi politiko batean. 2022ko apirilean, Podemos utzi eta handik gutxira Cidadaniara batu zen. Bere jardueretan, ingurumen-gaiak, garapen iraunkorra eta boluntariotza lehenesten ditu.

Berak dioenez, Manausko Udal Kontseilurako aurkeztu zen gazteen gaietan ordezkaritza falta eta proiektu filantropikoetarako babes falta zirela eta. Podemos alderdiak hautatu zuen kargurako 2020ko udal hauteskundeetan, 7.500 boto baino gehiagorekin. 2021eko urtarrilaren 1ean hartu zuen kargua, 19 urte besterik ez zituela, Manausko historian hautatutako zinegotzirik gazteena izanik. 

2022ko urriaren 2ko hauteskundeetan, hautagai bozkatuena izan zen, botoen % 25,32 lortuz. Amazonasen historian diputatu federal gazteena bihurtu zen, 21 urterekin. Diputatu kargua hartzeko, zinegotzi kargua utzi zuen 2023ko urtarrilaren 26an.

2024ko urrian, Manausko alkate kargurako aurkeztu zen, baina ez zen hautatua izan.

 Erreferentziak 

 Kanpo estekak 

Kategoria:Recifetarrak
Kategoria:Brasilgo enpresaburuak
Kategoria:Brasilgo aktibistak
Kategoria:Desgaitasuna duten aktibistak
Kategoria:Brasilgo politikariak
Kategoria:XXI. mendeko politikariak
Kategoria:Diputatuak
Kategoria:Politikari autistak
Kategoria:Wikilariak